محمد عابد الجابري

محمد عابد الجابري (خلاق ف فيݣيݣ ف 27 دجنبر 1935 و توفا ف 3 ماي 2010 ف دّار لبيضا)، كاتب و مفكر و فيلسوف مغريبي لّي كايتعتابر من سّميات لكبار د لفلسفة و لفكر ف لمغريب و لعالم العربي. اهم لاعمال ديالو كانت على لفهم ديال كيفاش تكون لفكر و لعقل لعربي ديال دابا. حياتو. صغرو ف فيݣيݣ. لجابري ولد لمنطقة د فيݣيݣ و ب ضّبط ف لمنطقة د زناݣة. لواليدين ديالو كانو مطلقين و تربّا مع لواليدة ديالو و معا خوالو. عابد كبر ف عائيلة متدينة و عندها مع لقراية و طلب لعلم، حفض ثلث لقران ف لمسيد و تجوجات من بعد لواليدة ديالو ب شّيخ لّي كان كايقريه ف لمسيد. من بعد دخل لمدرسة بتيدائية فرانساوية دوز فيها غير عاماين قبل ما يحولوه عائيلتو ل مدرسة وطنية ف فيݣيݣ، حيت ف ديك لوقت كانو لّي كايقراو ف مدارس فرانساوية كايتعتابرو خونة. خدا لجابري شّهادة لبتيدائية ف 1949. لجابري حكى من بعد بلي داك لنتيقال من لمدرسة لفرانساوية للمدرسة لمغريبية ماركاه بزاف ف حياتو و هو لّي حل عندو لباب ديال سوالات لحضارية و لفكرية و لمقارنات بين لختيارات لفكرية. لجابري دخل ف شّباب ديالو ف لحركة لوطنية و كان ناشط ف خلايا ضد لحماية لفرانساوية ف لمنطقة ديالو. لقراية لجاميعية. من بعد ما شد لباك ديالو ف 1957، مشا لجابري ل ديمشق ف سوريا و قرا تما عام واحد خدا فيه واحد شّهادة سميتها "الثقافة العامة". من بعد ما رجع ل لمغريب، تقيد ف لافاك د لاداب و لعولوم لانسانية ديال جاميعة محمد لخاميس ف رّباط، ف شعبة د لفلسفة. بدا لخدمة ب لموازاة معا لقراية ف تّعليم، خدم معلم و من بعد استاد و من بعد ناظر ديال ليسي ف 1962 و كان بين 1965 و 1967 مراقب و موجه تربوي ديال لاساتيدة د لفلسفة ف الليسي. و مشا مزيان ف قرايتو تا خدا ليصونص و DEA (شهادة الدراسات المعمقة) و دوكتورا دّولة ف 1970. لاطروحة ديالو كان لموضوع ديالها "العصبية والدولة، معالم النظرية الخلدونية في التاريخ الاسلامي". خدم من بعد استاد ف نفس لكلّية (كلية الاداب - جامعة محمد الخامس - الرباط) ديال لفلسفة و لفكر لعربي لاسلامي بين 1. حياتو سّياسية. لجابري كان عضو د لمجليس لوطني د حزب لتيحاد لشتيراكي د لقوات شعبية و كان عضو ل مدة طويلة ف لمكتب سياسي ديالو و كان من اهم لمنظرين لكبار ديال لحزب لّي كان عمود ديال لمعارضة يامات لحسن تّاني، مع سميات كبار خرين بحال محمد ݣسوس. غير هو من تمانينات بدا كايرجع لّور و تفرغ كتر ل لمشروع لفكري ديالو و تّاليف و لبحت لعيلمي. لجابري ف صّحافة. لجابري خدم بزاف ف صّحافة لمغريبية و لعربية. كتب ف جورنان "العلم" ديال حزب لستيقلال و ف جورنانات لتّيحاد لشتيراكي "المحرر" و "الاتحاد الاشتراكي" و ف لمجلات "اقلام" و "الاهداف" و كان عندو مقال اسبوعي ف مجلة "المجلة" لعربية. لمشروع لفكري د لجابري. لجابري من لمفكرين لعرب لقلال لّي خصّصو حياتهوم لفكرية ولعلمية باش يبنيو مشروع فكري متكامل لّي كان كايدور على فهم التراث و كيفاش تكون الفكر و العقل العربي المعاصر. لكتوبة ولافكار د لجابري كيف ما اثرو على بزاف ديال لمفكرين لعرب لمعاصرين كيف ما كانو كاينوضو بزاف ديال لپوليميك و لنتيقاد و رّفض و وصلات لدرجة بلي مفكرين كبار خرين كانو كايواجهو كتوباتو و مشاريعو لفكرية ب اطروحات مضادة و ب كتوبة كايهدمو لافكار ديالو و ف هاد لباب كانلقاو ب دّات لاعمال ديال لفيلسوف لمغريبي طه عبد الرحمن و جورج طرابيشي. لكتوبة ديالو. لجابري خلا مكتبة عملاقة ديال لكتوبا لمهمين لّي كايشكلو مرجع مهم ل بزاف ديال لمواضيع بحال لفكر لعربي و لاخلاق و الدين. صدر حتا بزاف ديال لكتوبا لّي عندهوم قيمة كبيرة ف محاولات لفهم لمعاصر ديال تّراث لفلسفي و لفكري لعربي لاسلامي. لكتوبة ديال لجابري كان و باقي عندهوم نتيشار كبير ماشي غير ف دّول لعربية و لكن حتا ب لوغات خرين حيت تترجمو ل كتر من 25 لوغة بحال نݣليزية و لفرانساوية و سپانيولية و لكوردية و تّوركية. لجابري كان كايتميز تّا ب لعدد لكبير ديال طّبعات د لكتوبا ديالو لّي كانو كايوصلو ل 10 د طّبعات و كان ف كل طبعة كايضيف و كاينقّح لمضمون د لكتوبا ديالو. لّيستا لّي جاية كاتجمع لكتوبة و لاصدارات لكاملة ديال لجابري: